ΕΚΘΕΣΗ ΤΗΣ ΕΠΙΤΡΟΠΗΣ σχετικά με τα αποτελέσματα της εφαρμογής, κατά την περίοδο 1996-2000, της σύστασης 98/480/EΚ της Επιτροπής της 22ας Ιουλίου 1998 για ορθή περιβαλλοντική πρακτική όσον αφορά τα οικιακά απορρυπαντικά πλυντηρίων ρούχων

1. Εισαγωγη

1.1. Από τις αρχές της δεκαετίας του '70 η Κοινότητα ακολουθεί μια πολιτική στον τομέα των απορρυπαντικών με στόχο την επίλυση των προβλημάτων που προκαλεί ο τασιενεργός αφρός στα υδάτινα συστήματα. Επομένως, όλη η υφιστάμενη κοινοτική νομοθεσία [1] αποσκοπεί κυρίως στον περιορισμό περιβαλλοντικών προβλημάτων όπως η δημιουργία αφρού στα ποτάμια και βασίζεται σε ελέγχους βιοαποικοδομησιμότητας.

[1] Οδηγία 73/404/ΕΟΚ του Συμβουλίου, ΕΕ L 347, 17.12.1973, σ. 51. Οδηγία 73/405/ΕΟΚ του Συμβουλίου, ΕΕ L 347, 17.12.1973, σ. 53. Οδηγία 82/242/ΕΟΚ του Συμβουλίου, ΕΕ L 109, 22.4.1982, σ. 1. Οδηγία 82/243/ΕΟΚ του Συμβουλίου, ΕΕ L 109, 22.4.1982, σ. 18. Οδηγία 86/94/ΕΟΚ του Συμβουλίου, ΕΕ L 80, 25.3.1986, σ. 51.

1.2. Η υφιστάμενη νομοθεσία περί απορρυπαντικών έχει παράσχει μια σταθερή βάση για την ενιαία αγορά και έχει εξασφαλίσει έναν σχετικά υψηλό βαθμό περιβαλλοντικής προστασίας. Οι τασιενεργές ουσίες οι οποίες κατατάσσονται ως «πρωτογενώς βιοαποικοδομήσιμες» χάνουν σχετικά γρήγορα τις επιφανειοδραστικές τους ιδιότητες. Είναι κατά κανόνα λιγότερο τοξικές από τις υπόλοιπες επιφανειοδραστικές χημικές ουσίες. Οι κανονιστικές απαιτήσεις όσον αφορά την πρωτογενή βιοαποικοδομησιμότητα των τασιενεργών ουσιών όχι μόνον έχουν επιλύσει το πρόβλημα του αφρισμού αλλά παρείχαν και έναν πλήρη μηχανισμό για την απαγόρευση των μη βιοαποικοδομήσιμων επιφανειοδραστικών χημικών ουσιών.

1.3. Εντούτοις, από τη δεκαετία του '70 η κατασκευαστική τεχνολογία στον τομέα των απορρυπαντικών και των τασιενεργών ουσιών έχει αλλάξει σημαντικά. Η παλαιά τεχνολογία παραγωγής απορρυπαντικών βασιζόταν στην τεχνολογία πύργων η οποία έθετε αυστηρούς όρους ως προς το προϊόν, περιορίζοντας το φάσμα των τασιενεργών ουσιών που θα μπορούσαν να χρησιμοποιηθούν. Οι νέες κατασκευαστικές τεχνολογίες για τα απορρυπαντικά επιτρέπουν την παραγωγή πιο συμπυκνωμένου προϊόντος και τη χρήση μεγαλύτερης ποικιλίας χημικών ουσιών. Ορισμένες από τις νέες αυτές τασιενεργές χημικές ουσίες δεν μπορούν να ελεγχθούν επαρκώς με τη χρήση των μεθόδων ελέγχου που θεσπίζονται από τις υφιστάμενες οδηγίες περί απορρυπαντικών.

1.4. Επιπλέον, η νομοθεσία περί απορρυπαντικών συμπληρώνεται από προαιρετικά μέτρα, όπως η σύσταση της Επιτροπής για την επισήμανση των απορρυπαντικών και των προϊόντων καθαρισμού [2] και η σύσταση της Επιτροπής για ορθή περιβαλλοντική πρακτική όσον αφορά τα οικιακά απορρυπαντικά πλυντηρίων ρούχων [3].

[2] Σύσταση 89/542/ΕΟΚ της Επιτροπής, ΕΕ L 291, 10.10.1989.

[3] Σύσταση 98/480/ΕΚ της Επιτροπής, ΕΕ L 215, 1.8.1998.

2. Η εφαρμογη της Σύστασης 98/480/ΕΚ της Επιτροπής της 22ας Ιουλίου 1998

2.1. Η σύσταση 98/480/EΚ της Επιτροπής της 22ας Ιουλίου 1998, για ορθή περιβαλλοντική πρακτική όσον αφορά τα οικιακά απορρυπαντικά πλυντηρίων ρούχων, υπέδειξε για πρώτη φορά σε Κοινοτικό επίπεδο τις «Περιβαλλοντικές Συμφωνίες» ως μέσο για την εκ μέρους της βιομηχανίας εφαρμογή των δράσεων που προβλέπονται στη σύσταση. Λαμβάνει υπόψη τα ψηφίσματα του Συμβουλίου και του Ευρωπαϊκού Κοινοβουλίου της 17ης Ιουλίου 1997 και της 7ης Οκτωβρίου 1997 για τις περιβαλλοντικές συμφωνίες, όπου αναγνωρίζεται ότι οι συμφωνίες αυτές μπορούν να αποτελέσουν πολύτιμο μέσο για την εκ μέρους της βιομηχανίας ανάληψη των ευθυνών της στον μεγαλύτερο δυνατό βαθμό [4].

[4] Ψήφισμα του Συμβουλίου και του Ευρωπαϊκού Κοινοβουλίου της 17ης Ιουλίου 1997, ΕΕ C 286, 22.9.1997, σ. 254. Ψήφισμα του Συμβουλίου και του Ευρωπαϊκού Κοινοβουλίου της 7ης Οκτωβρίου 1997, ΕΕ C 321, 22.10.1997, σ. 6.

2.2. Η σύσταση θέσπισε πέντε στόχους, σε σχέση με την κατάσταση που υπήρχε στα δεκαπέντε κράτη μέλη της ΕΕ το 1996, οι οποίοι πρέπει να έχουν επιτευχθεί ως το τέλος του 2001:

- μείωση κατά 5 % της ενέργειας που καταναλώνεται ανά κύκλο πλυσίματος για την ομάδα προϊόντων (kWh/πλύσιμο) βάση: 1,04 kWh

- μείωση κατά 10 % του βάρους των οικιακών απορρυπαντικών πλυντηρίων ρούχων που καταναλώνονται κατά κεφαλήν (kg κατά κεφαλήν) βάση: 9,94 kg

- μείωση κατά 10 % του βάρους της πρωτοβάθμιας και δευτεροβάθμιας συσκευασίας της ομάδας των προϊόντων που καταναλώνονται κατά κεφαλήν (kg κατά κεφαλήν) βάση: 0,71 kg

- μείωση κατά 10 % του βάρους των «δυσαποδόμητων οργανικών συστατικών» (ΔΟΣ) που καταναλώνονται κατά κεφαλήν (kg κατά κεφαλήν) βάση: 0,32 kg

- παροχή ενημέρωσης στους καταναλωτές για τον τρόπο καλύτερης χρήσης των απορρυπαντικών.

2.3. Η AISE [5] δεσμεύθηκε να αναλάβει πρωτοβουλίες για την επίτευξη αυτών των στόχων. Για το σκοπό αυτό, η AISE κατάρτισε κώδικα ορθής περιβαλλοντικής πρακτικής όσον αφορά τα οικιακά απορρυπαντικά πλυντηρίων ρούχων (στο εξής «ο κώδικας») για εφαρμογή σε δεκαοκτώ χώρες [6]: τα δεκαπέντε κράτη μέλη της ΕΕ συν Ισλανδία, Νορβηγία και Ελβετία.

[5] Η AISE (Association internationale de la savonnerie, de la detergence et des produits d'entretien - Εθνική ένωση σαπωνοποιίας, απορρυπαντικών και προϊόντων καθαρισμού) είναι ο επίσημος φορέας που εκπροσωπεί τη βιομηχανία της σαπωνοποιίας, των απορρυπαντικών και των προϊόντων καθαρισμού στην Ευρώπη και σε άλλους διεθνείς οργανισμούς. Τα μέλη της AISE και οι εθνικές της ενώσεις εκπροσωπούν είκοσι οκτώ χώρες (κυρίως στην Ευρώπη). τα μέλη τους είναι επιχειρήσεις που διαθέτουν, σε τοπικό επίπεδο, τα προϊόντα των ανωτέρω κατηγοριών στην αγορά. Η AISE εκπροσωπεί ποσοστό άνω του 90 % των κοινοτικών βιομηχανιών απορρυπαντικών και προϊόντων καθαρισμού.

[6] Αυστρία, Βέλγιο, Δανία, Φινλανδία, Γαλλία, Γερμανία, Ελλάδα, Ιρλανδία, Ιταλία, Λουξεμβούργο, Πορτογαλία, Ισπανία, Σουηδία, Κάτω Χώρες, Ηνωμένο Βασίλειο που ανήκουν στην Ευρωπαϊκή Ένωση, καθώς και Ισλανδία, Νορβηγία και Ελβετία.

2.4. Η εφαρμογή του κώδικα άρχισε το φθινόπωρο του 1997 στη Δανία και στη Σουηδία (χώρες πειραματικής εφαρμογής). Μετά τα θετικά αποτελέσματα του πειραματικού αυτού σχεδίου και την υποστήριξη που παρείχε η Ευρωπαϊκή Επιτροπή με τη μορφή μιας σύστασης που εξέδωσε τον Ιούλιο του 1998, άρχισε η εφαρμογή και στις υπόλοιπες συμμετέχουσες χώρες στα μέσα του 1998 / αρχές του 1999 και συνεχίζεται.

2.5. Οι δεσμεύσεις και οι στόχοι στο πλαίσιο του κώδικα της AISE βασίζονται στην εκτίμηση των κινδύνων και στην ανάλυση του κύκλου ζωής. Στο πλαίσιο του κώδικα οι κατασκευαστές συμφωνούν να παρέχουν στους καταναλωτές τις σχετικές οδηγίες χρήσης ώστε να τους καθοδηγούν πώς να χρησιμοποιούν τα απορρυπαντικά πλυντηρίων ρούχων με αίσθημα περιβαλλοντικής ευθύνης.

Επομένως, η AISE και ορισμένα μη μέλη της AISE που ασχολούνται με την πώληση, την εμπορική προώθηση ή την παραγωγή οικιακών απορρυπαντικών πλυντηρίων ρούχων στην Ευρωπαϊκή Κοινότητα και στον Ευρωπαϊκό Οικονομικό Χώρο δεσμεύτηκαν να εξασφαλίσουν τη συμμόρφωση προς την παρούσα σύσταση, σε συνεργασία με τις εθνικές ενώσεις, και να υποβάλλουν τουλάχιστον ανά διετία εκθέσεις προόδου για την επίτευξη των στόχων που αφορούν την κατανάλωση απορρυπαντικών, τις συσκευασίες και τα ΔΟΣ, καθώς και να υποβάλουν έκθεση για την κατανάλωση ενέργειας μετά το πέρας της πενταετίας, δηλαδή να υποβάλουν στοιχεία για το 2001 προς σύγκριση με το 1996 που θεωρείται ως βάση.

2.6. Θα πρέπει να επισημανθεί ότι τα κράτη μέλη συμφώνησαν να συμβάλουν στην εφαρμογή αυτής της σύστασης της Επιτροπής και ότι όλοι οι συμμετέχοντες έδειξαν ενδιαφέρον για την επίτευξη των στόχων που καθορίζονται στην ανωτέρω σύσταση, και συγκεκριμένα:

- τη χρήση χαμηλότερων θερμοκρασιών πλύσης, για τον περιορισμό της κατανάλωσης ενέργειας και κατά συνέπεια τη μείωση των εκπομπών CO2

- τον περιορισμό της κατανάλωσης απορρυπαντικών και των συσκευασιών τους, για τον περιορισμό των γενικών περιβαλλοντικών επιπτώσεων των απορρυπαντικών

- τον περιορισμό των δυσαποδόμητων συστατικών των απορρυπαντικών (ΔΟΣ), για τη μείωση των επιπτώσεων των απορρυπαντικών στο περιβάλλον.

3. Ενδιαμεσα αποτελεσματα οσον αφορα την εφαρμογη της Σύστασης 98/480/ΕΚ

3.1. Όπως ορίζεται στο άρθρο 7 της σύστασης, η AISE επιφόρτισε έναν εξωτερικό οργανισμό με τη συλλογή και την επεξεργασία των στατιστικών στοιχείων. Επελέγη η εταιρεία «PricewaterhouseCoopers» (PwC) για να παρακολουθεί την πρόοδο των στόχων που αφορούν την κατανάλωση απορρυπαντικών, τις συσκευασίες και τα ΔΟΣ κάθε δύο χρόνια και, επιπλέον, να παρουσιάσει την κατανάλωση ενέργειας στην τελική έκθεση το 2002. Τα στοιχεία των ετών 1996-1998 για τους προαναφερθέντες τρεις στόχους, τόσο σε ευρωπαϊκό όσο και σε εθνικό επίπεδο, παρουσιάστηκαν σε μια πρώτη ενδιάμεση έκθεση [7] από την PwC, μαζί με μια σύντομη επισκόπηση των κύριων τάσεων από το 1996 έως το 1998.

[7] AISE Code of Good Environmental Practice, Progress report to the European Commission 1997-1998 (Κώδικας ορθής περιβαλλοντικής πρακτικής της AISE: έκθεση προόδου προς την Ευρωπαϊκή Επιτροπή, 1997-1998).

3.2. Η PwC έχει τώρα εκπονήσει μια δεύτερη έκθεση η οποία καλύπτει την περίοδο 1999-2000. Και οι δύο εκθέσεις έχουν παρόμοια δομή και περιγράφουν τις μεθόδους συλλογής των στοιχείων, τις διαδικασίες ελέγχου, τον σχεδιασμό και τη διαχείριση. Τα στοιχεία για την κατανάλωση ενέργειας, τα οποία παρουσιάζονται στη βασική έκθεση και θα υποβληθούν εκ νέου το 2002, συλλέγονται μέσω μιας έρευνας αγοράς που διενεργεί μια ειδικευμένη εταιρεία, η «Taylor Nelson AGB».

3.3. H AISE υπέβαλε μια έκθεση [8] συμπληρωματική της έκθεσης προόδου της PwC. Η συμπληρωματική αυτή έκθεση επικεντρώνεται κυρίως στις δράσεις που ανέλαβαν οι εθνικές ενώσεις μέλη της AISE μετά την έκδοση της σύστασης και την επίσημη παρουσίασή της σε όλα τα κράτη μέλη όσον αφορά το συνολικό σχέδιο του κώδικα, με ιδιαίτερη έμφαση στις δράσεις παροχής ενημέρωσης με στόχο την ενθάρρυνση της ορθής χρήσης οικιακών απορρυπαντικών πλυντηρίων ρούχων. H AISE υπέβαλε μια παρόμοια συμπληρωματική έκθεση συνοδευτική της δεύτερης έκθεσης προόδου της PwC.

[8] Implementation of the AISE Code in Europe, Complementary report from AISE to the PwC 1997-1998 Progress Report (Εφαρμογή του κώδικα της AISE στην Ευρώπη: έκθεση της AISE συμπληρωματική της έκθεσης προόδου της PwC για τα έτη 1997-1998).

3.4. Μετά την υποβολή των εκθέσεων της PwC και της AISE, τον Οκτώβριο 2000, η Επιτροπή διοργάνωσε συνεδρίαση της ομάδας εργασίας με τα κράτη μέλη για την παροχή ενημέρωσης σχετικά με την πρόοδο που επιτεύχθηκε κατά τα έτη 1997-1998. Διοργανώθηκε επίσης διαβούλευση με άλλους συμμετέχοντες, όπως ο BEUC (Ευρωπαϊκός Οργανισμός Καταναλωτών) και το EEB (Ευρωπαϊκό Γραφείο Περιβάλλοντος), οι οποίοι διατύπωσαν σχόλια. Οι εκθέσεις υποβλήθηκαν επίσης στην Επιτροπή Καταναλωτών για γνωμοδότηση σχετικά με την πορεία εφαρμογής της σύστασης.

3.5. Τα βασικά συμπεράσματα των οργανισμών αυτών για την περίοδο αναφοράς 1996-1998 ήταν ότι, για τους τέσσερις στόχους που έπρεπε να εξεταστούν στην ενδιάμεση αξιολόγηση, δύο από αυτούς είχαν επιτευχθεί πλήρως: η μείωση των ΔΟΣ και η παροχή ενημέρωσης στους καταναλωτές, ενώ τα στοιχεία για την περίοδο 1996-1998 δείχνουν ότι απομένουν πολλά να γίνουν προκειμένου να περιοριστεί η κατανάλωση απορρυπαντικών και συσκευασιών.

3.6. Η PwC αναφέρει ότι για την περίοδο 1999-2000 ο αριθμός των επιχειρήσεων που δεσμεύθηκαν ως προς την τήρηση του κώδικα αυξήθηκε από 154 σε 179, παρά τις συγχωνεύσεις στην εν λόγω βιομηχανία. Παρουσιάζονται στοιχεία για την κατανάλωση απορρυπαντικών, συσκευασιών και ΔΟΣ και συγκρίνονται με τα αντίστοιχα στοιχεία για την περίοδο 1996-1998.

3.7. Η έκθεση της AISE παρουσιάζει τα ίδια στοιχεία με την έκθεση της PwC και επίσης σχολιάζει τις καταναλωτικές τάσεις. Επιπλέον, η έκθεση της AISE παρουσιάζει τις δράσεις της AISE από τα μέσα μαζικής επικοινωνίας κατά την περίοδο αναφοράς 1999-2000 για την προώθηση της οικολογικά βιώσιμης κατανάλωσης. Οι εν λόγω δράσεις είναι αυτές που συνδέονται κυρίως με την εκστρατεία «Ορθής πλύσης», που ξεκίνησε στις 5 Ιουνίου 2000, με στόχο τη μείωση της κατανάλωσης ενέργειας και απορρυπαντικών μέσω της ορθής χρήσης. Οι δράσεις περιλαμβάνουν τηλεοπτικές διαφημιστικές εκστρατείες, έναν ειδικό ιστοχώρο και υπομνηστικές ετικέτες στις συσκευασίες.

4. Η πρόοδος που επιτεύχθηκε σε σχέση με τους επιδιωκόμενους στόχους κατά την περίοδο 1996 - 2000

Η πρόοδος που επιτεύχθηκε στα δεκαπέντε κράτη μέλη της ΕΕ σε σχέση με τους στόχους που περιγράφονται στο σημείο 2.2 μπορεί να προσδιοριστεί ποσοτικά ως εξής:

>ΘΕΣΗ ΠIΝΑΚΑ>

Στη συσκευασία του απορρυπαντικού αναγράφονται τώρα απαραίτητες πληροφορίες που απευθύνονται στους καταναλωτές. Ο στόχος σχετικά με τα ΔΟΣ είχε ήδη επιτευχθεί στο τέλος της περιόδου αναφοράς 1996-1998 και η τάση συνέχισε να είναι πτωτική. Από τα στοιχεία του παραπάνω πίνακα φαίνεται ότι αν και η προηγούμενη ανοδική τάση στην κατανάλωση απορρυπαντικών έχει μεταστραφεί σε σημαντική πτωτική τάση, η κατανάλωση έχει καλύψει λιγότερη από τη μισή απόσταση στην πορεία προς την επίτευξη του στόχου. Κατά τη διάρκεια της περιόδου αναφοράς, η κατανάλωση συσκευασιών δεν σημείωσε περαιτέρω πρόοδο σε σχέση με τον επιδιωκόμενο στόχο. Τα στοιχεία όσον αφορά την κατανάλωση ενέργειας θα ανακοινωθούν το φθινόπωρο του 2002.

Πρόοδος σε σχέση με τους επιδιωκόμενους στόχους για την περίοδο 1996-2000

Κατανάλωση απορρυπαντικών (kg κατά κεφαλήν ανά έτος)

>ΑΝΑΦΟΡΑ ΣΕ ΓΡΑΦΗΚΟ>

Κατανάλωση συσκευασιών (kg κατά κεφαλήν ανά έτος)

>ΑΝΑΦΟΡΑ ΣΕ ΓΡΑΦΗΚΟ>

Κατανάλωση δυσαποδόμητων οργανικών συστατικών (ΔΟΣ) (kg κατά κεφαλήν ανά έτος)

>ΑΝΑΦΟΡΑ ΣΕ ΓΡΑΦΗΚΟ>

5. Σχέδια της AISE για την επίτευξη των στόχων της σύστασης

Η AISE και η βιομηχανία των απορρυπαντικών εμμένουν στη δέσμευση για την επίτευξη των στόχων που καθορίζονται στη σύσταση. Οι τάσεις από το 1996 έως το 2000 δείχνουν ότι το εγχείρημα αυτό αποτελεί ιδιαίτερη πρόκληση. Οι επιχειρήσεις που έχουν δεσμευτεί ως προς την τήρηση του κώδικα θα συνεχίσουν τις προσπάθειές τους για την ανάπτυξη και τη διάθεση στην αγορά συνθέσεων προϊόντων, μορφών προϊόντων και συσκευασιών που συμβάλλουν στην επίτευξη αυτών των στόχων. Επιπλέον, θα συνεχίσουν τις προσπάθειες που έχουν ήδη αρχίσει στον τομέα της επικοινωνίας με τους καταναλωτές με στόχο την προώθηση μιας οικολογικά πιο βιώσιμης κατανάλωσης αυτών των προϊόντων. Η εκστρατεία «Ορθής πλύσης» από τα ΜΜΕ στα μέσα του 2000, που διεξήχθη σε ολόκληρη την Ευρώπη, αποσκοπούσε στην ενθάρρυνση της μείωσης των θερμοκρασιών πλύσης ως συμβολή στον επιδιωκόμενο στόχο μείωσης της κατανάλωσης ενέργειας. Η AISE αναπτύσσει στενή εταιρική σχέση με το CECED, το Ευρωπαϊκό Συμβούλιο Κατασκευαστών Οικιακών Συσκευών, για δραστηριότητες που αφορούν τη χρήση πλυντηρίων ρούχων.

6. Τελική έκθεση

Με την παρούσα έκθεση, η Επιτροπή παρέχει τις πληροφορίες σχετικά με τα ενδιάμεσα αποτελέσματα της εφαρμογής της εν λόγω σύστασης 98/480/EΚ, όπως απαιτείται από το άρθρο 9. Η Επιτροπή θα εκπονήσει μια τελική έκθεση για την πορεία εφαρμογής της εν λόγω σύστασης 98/480/ΕΚ, στα τέλη του 2002, μετά την παραλαβή της τελικής έκθεσης της PwC το φθινόπωρο του 2002 και κατόπιν διαβούλευσης με τα κράτη μέλη, την AISE και την επιτροπή των καταναλωτών.

Τεκμηρίωση

Όλα τα έγγραφα που μνημονεύονται στην παρούσα έκθεση καθώς και ορισμένα άλλα που χρησιμοποιήθηκαν για την εκπόνησή της είναι διαθέσιμα στην ιστοσελίδα της Επιτροπής:

http://europa.eu.int/comm/enterprise/chemicals/detergents/index.htm

Στα έγγραφα αυτά περιλαμβάνονται τα εξής:

1. AISE Code of Good Environmental Practice: Progress report to the European Commission, 1997-1998 (Κώδικας ορθής περιβαλλοντικής πρακτικής της AISE: έκθεση προόδου προς την Ευρωπαϊκή Επιτροπή, 1997-1998), που εκπονήθηκε από την PricewaterhouseCoopers, 1999

2. Implementation of the AISE Code in Europe: complementary report from AISE to the PwC 1997-1998 Progress Report (Εφαρμογή του κώδικα της AISE στην Ευρώπη: Έκθεση της AISE συμπληρωματική της έκθεσης προόδου της PwC για τα έτη 1997-1998), που εκπονήθηκε από την AISE, 1999

3. AISE Code of Good Environmental Practice: Progress report to the European Commission, 1999-2000 (Κώδικας ορθής περιβαλλοντικής πρακτικής της AISE: Έκθεση προόδου προς την Ευρωπαϊκή Επιτροπή, 1999-2000), που εκπονήθηκε από την PricewaterhouseCoopers, Οκτώβριος 2001

4. Implementation of the AISE Code of Good Environmental Practice for household laundry detergents in Europe: AISE 1999-2000 Progress Report (Εφαρμογή του κώδικα της AISE, για ορθή περιβαλλοντική πρακτική όσον αφορά τα οικιακά απορρυπαντικά πλυντηρίων ρούχων, στην Ευρώπη: Έκθεση προόδου 1999-2000 της AISE), που εκπονήθηκε από την AISE, Νοέμβριος 2001

5. Summary note on the launch mid-2000 of the European washright TV campaign for the optimal use of laundry detergents (Συνοπτική ανακοίνωση για την έναρξη στα μέσα του 2000 της ευρωπαϊκής τηλεοπτικής εκστρατείας ορθής πλύσης για βέλτιστη χρήση των απορρυπαντικών πλυντηρίων ρούχων), που εκπονήθηκε από την AISE

6. Ερωτήσεις του EEB (Ευρωπαϊκό Γραφείο Περιβάλλοντος) όσον αφορά τον κώδικα ορθής πρακτικής της AISE

7. Απαντήσεις της AISE στις ερωτήσεις του EEB όσον αφορά τον κώδικα ορθής πρακτικής της AISE.

Επιπλέον, για την εκπόνηση της έκθεσης ελήφθη υπόψη το περιεχόμενο των ακόλουθων εκθέσεων και σχολίων:

- Changes in household detergents (Μεταβολές όσον αφορά τα απορρυπαντικά οικιακής χρήσης), Έκθεση της Svenska Naturskyddsfφreningen (Σουηδική Ένωση για την Προστασία του Περιβάλλοντος)

- What effect has the eco-labelling of household detergents had on sewage treatment plants- (Ποιες ήταν οι επιπτώσεις της οικολογικής επισήμανσης των απορρυπαντικών οικιακής χρήσης στις μονάδες επεξεργασίας λυμάτων;), Έκθεση της Svenska Naturskyddsforeningen

- Laundry detergents and sewage treatment (Απορρυπαντικά πλυντηρίων ρούχων και επεξεργασία λυμάτων), Έκθεση της PolskiKlub Ekologiczny σχετικά με την κατάσταση στην Πολωνία, καθώς και ορισμένες πιθανές λύσεις για τα απορρυπαντικά και τα λύματα από την πλύση στην κλωστοϋφαντουργία

- Σχόλια της Svenska Naturskyddsforeningen σχετικά με τον κώδικα της AISE.